Offentliggørelse af en meddelelse om godkendelse af en standardændring af varespecifikationen for en betegnelse inden for vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33 af

(2020/C 37/04)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE OM GODKENDELSE AF EN STANDARDÆNDRING

»Muscadet«

PDO-FR-A0497-AM01

Meddelelsesdato: 8. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Formuleringsmæssige ændringer

I kapitel 1, afsnit II, nr. 2, erstattes ordet »henvisningen« af »henvisningerne« og »denne henvisning« af »disse henvisninger«.

Denne ændring skal afhjælpe en redaktionel fejl.

Enhedsdokumentet berøres ikke af denne ændring.

2. Geografisk område

Ændringen af det geografiske område for betegnelsen »Muscadet« bevirker, at der fjernes syv kommuner (Bouguenais, Frossay, Mésanger, Rezé, Le Pellerin, Touvois og Varades) og syv dele af kommuner (Gétigné, Legé, Ligné, Vieillevigne, Villeneuve-en-Retz, Cugand og Saint-Hilaire-de-Loulay) som følge af en indsats for at indskrænke vindistriktet til de områder, hvor der er opretholdt en kvalitetsvindyrkning.

Endvidere er der foretaget følgende formuleringsmæssige ændringer: Den nye liste over administrative enheder tager hensyn til sammenlægninger og andre ændringer af den administrative områdeinddeling, der er sket siden godkendelsen af varespecifikationen. Af hensyn til retssikkerheden opstilles listen på grundlag af den gældende version af den officielle geografiske kode, som INSEE udgiver hvert år.

Enhedsdokumentets afsnit om det geografiske område ændres i overensstemmelse hermed ligesom afsnittet om tilknytningen til oprindelsesstedet.

3. Afgrænset parcelområde

I varespecifikationens kapitel 1, punkt IV, nr. 2, indsættes efter ordene »den 19. maj 2011« ordene »og den 20. juni 2018«.

Formålet med denne ændring er at indføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med afgrænsningen af parcelområdet inden for det geografiske produktionsområde kan de parceller, der egner sig til produktion af vin med den beskyttede oprindelsesbetegnelse, udpeges.

Enhedsdokumentet berøres ikke af denne ændring.

4. Område i umiddelbar nærhed

Området i umiddelbar nærhed er blevet ajourført som følge af en kommunesammenlægning og ændringen af det geografiske område. Visse kommuner i det geografiske område er således fremover beliggende i området i umiddelbar nærhed. Det samlede område for fremstilling af vine med betegnelsen er ikke ændret.

Enhedsdokumentets afsnit om de yderligere betingelser ændres i overensstemmelse hermed.

5. Dyrkningen af vinmarkerne

I afsnit VI:

— nr. 1, litra b), erstattes ordene »til det maksimale antal skud, der er defineret i beskæringsreglerne« med »14«.

— nr. 1, litra c):

— efter ordene »mellem rækkerne« tilføjes: »når denne afstand er mindre end eller lig med 1,50 m«

— ordene »når løvværkets højde måles« erstattes af »Løvværkets højde måles«.

Disse justeringer skyldes ændringen af det maksimale udbytte.

Enhedsdokumentet berøres ikke af denne ændring

6. Maksimal belastning på parcellen

Den maksimale gennemsnitlige belastning på parcellen sættes op til 12 000 kg/ha.12 000 kg/ha.

Ændringen af den maksimale belastning på parcellen sker samtidig med ændringen af betegnelsens maksimale udbytte.

Enhedsdokumentet berøres ikke af denne ændring.

7. Udbytte

Betegnelsens udbytte sættes op til 70 hl/ha, og det maksimale udbytte (»rendement butoir«) sættes op til 83 hl/ha.

Udbyttet og det maksimale udbytte sættes op i tråd med forskningen i thiolaromaer og friske aromaer i vinene for at lade Muscadet-vinenes historiske og særlige egenskaber komme kraftigere til udtryk. Endvidere har revisionen af parcelområderne vist, at de jorde, der alene er forbeholdt betegnelsen »Muscadet«, er mere frugtbare.

Enhedsdokumentets afsnit om udbytte ændres i overensstemmelse hermed.

8. Varmebehandling

Forbuddet mod anvendelse af varmebehandling af vinen ved temperaturer på over 40 °C slettes. Ændringen har til formål at sikre, at de erhvervsdrivende har alle tekniske midler til rådighed til at forvalte konsekvenserne af vanskelige år, hvor der optræder organoleptiske afvigelser af typen »Goût Moisi Terreux« (skimlet jordagtig smag). Teknikken med opvarmning af mosten (»thermovinification«) har vist sig at være meget mindre forstyrrende for vinene i form af mistet fylde og krop end teknikken med halvporøst ønologisk kul.

Enhedsdokumentets afsnit om de særlige ønologiske fremgangsmåder ændres i overensstemmelse hermed.

9. Separation fra bærmen

Det tilføjes i afsnit IX, litra c), at vinene separeres fra den tynde bærme fra vinfremstillingen senest den 31. juli i året efter høsten.

Af hensyn til vinenes friskhed begrænses den periode, hvor vinene lagres på bærmen.

Enhedsdokumentets afsnit om de særlige ønologiske fremgangsmåder ændres i overensstemmelse hermed ligesom afsnittet om tilknytningen til oprindelsesstedet.

10. Cirkulation af vin

Kapitel 1, punkt IX, nr. 4, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

11. Overgangsbestemmelser

Det tilføjes til afsnit XII, nr. 2: »Som en overgangsforanstaltning og til og med høsten 2019 kan vinene lagres på den tynde bærme fra vinfremstillingen efter den 31. juli i året efter høsten.«

Enhedsdokumentet berøres ikke af denne ændring.

12. Indberetningspligt

Fristen for den såkaldte påberåbelseserklæring ændres fra den 15. december til den 31. december.

De erklæringer, der er omhandlet i kapitel II, afsnit I, nr. 2 og 3, ændres også.

Enhedsdokumentet påvirkes ikke af disse ændringer.

13. Registre

Der er sket formuleringsmæssige justeringer om registerførelse.

— I kapitel II, afsnit II, nr. 2: — litra b), slettes ordene »indtil datoen for indgivelse af påberåbelseserklæringen« og »og mostens syreindhold« — litra c), erstattes ordet »cahier« (hæfte) af »registre« (register) — litra d), erstattes også ordet »cahier« af »registre«, og ordene »eller som markedsfører uemballerede vine med den kontrollerede oprindelsesbetegnelse« slettes.

Det tilføjes endvidere, at der er pligt til i kælderregistret at anføre datoen for separation af vinen fra den tynde bærme fra vinfremstillingen.

Enhedsdokumentet berøres ikke af denne ændring.

14. Vigtigste punkter, der skal kontrolleres

Kapitel 3 er blevet revideret for at stemme overens med affattelsen af de primære kontrolpunkter i varespecifikationerne for Nantes-området.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Muscadet

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vinene er hvide, tørre og stille.

Vinene har følgende egenskaber:

— et naturligt alkoholindhold på mindst 9,5 %

— et maksimalt indhold af gæringsdygtigt sukker (glukose + fruktose) på 5 g/l

— et maksimalt indhold af flygtig syre på 10 milliækvivalenter pr. liter

— et totalt maksimalt alkoholindhold udtrykt i volumen efter berigelse på 12 %

— et samlet syreindhold på mellem 61 og 112 milliækvivalenter pr. liter for vine med et gæringsdygtigt sukkerindhold (glukose + fruktose) på 3-5 g/l.

Vinenes samlede indhold af svovldioxid og det samlede syreindhold i vine med et gæringsdygtigt sukkerindhold (glukose + fruktose) på under 3 g/l og det samlede virkelige alkoholindhold i vinene overholder de grænser, der er fastlagt i EU-lovgivningen. Vinene er hvide, tørre og stille.

De har delikate, som oftest frugtige eller blomsteragtige serier af aromaer og en smagsmæssig balance, som samlet set domineres af friskhed.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i mg/l)

5. Vinfremstillingspraksis

a. Væsentlige ønologiske fremgangsmåder

Dyrkningspraksis

Beplantningstætheden er mindst 6 500 vinstokke pr. ha.

Afstanden mellem rækkerne er mindre end eller lig med 1,50 m, og afstanden mellem vinstokkene i den samme række er mellem 0,90 m og 1,10 m.

Vinplanterne beskæres på følgende måder med højst 14 skud pr. vinstok:

— enten ved kortsporebeskæring med maksimum fem sporer pr. vinstok

— eller ved simpel eller dobbelt Guyotbeskæring.

Beskæringen afsluttes før knopbrydning eller stadium 5 på Eichhorn & Lorenz-skalaen.

Uanset beskæringsmetoden kan vinstokkene beskæres, så der er yderligere fire skud pr. vinstok, såfremt årets antal af frugtbærende grene pr. vinstok på det fænologiske stadium svarende til 11-12 blade er mindre end eller lig med 14.

Specifik ønologisk fremgangsmåde

Enhver form for varmebehandling af de høstede druer ved en temperatur under -5 °C er ikke tilladt.

Efter berigelse er vinens totale alkoholindhold udtrykt i volumenprocent ikke over 12 %.

Vinene separeres fra den tynde bærme fra vinfremstillingen senest den 31. juli i året efter høsten. Foruden ovennævnte bestemmelser skal vinen hvad angår ønologisk fremgangsmåde opfylde samtlige krav, der er fastsat er i EU-lovgivningen og i den franske lov om landbrug og fiskeri (»Code rural et de la pêche maritime«).

b. Maksimumudbytte

83 hektoliter pr. ha.

6. Afgrænset geografisk område

Alle etaper af produktionen finder sted i det geografiske område, der er godkendt af Institut national de l’origine et de la qualité (det nationale institut for oprindelse og kvalitet) på mødet i det nationale udvalg den 15. juni 2017. Dette område udgøres på datoen for det kompetente nationale udvalgs godkendelse af denne varespecifikation af følgende kommuner eller dele af kommuner på grundlag af den officielle geografiske kode 2018:

— departementet Loire-Atlantique: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (delvis), Gorges, La Haie-Fouassière, Haute-Goulaine, Le Landreau, Legé (delvis), Ligné (delvis), La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne (delvis) og Villeneuve-en-Retz (alene det område, der dækkes af den delegerede kommune Bourgneuf-en-Retz (delvis)).

— departementet Maine-et-Loire: Mauges-sur-Loire (alene det område, der dækkes af de delegerede kommuner La Chapelle-Saint-Florent og Saint-Florent-le-Vieil), Orée d’Anjou (alene det område, der dækkes af de delegerede kommuner Bouzillé, Champtoceaux, Drain, Landemont, Liré og La Varenne) og Sèvremoine (alene det område, der dækkes af de delegerede kommuner Saint-Crespin-sur-Moine og Tillières).

— departementet Vendée: Cugand (delvis), Rocheservière, Saint-Hilaire-de-Loulay (delvis) og Saint-Philbert-de-Bouaine.

7. Primære druesorter

Melon B

8. Tilknytning til det geografiske område

Beskrivelse af de naturgivne faktorer, der bidrager til tilknytningen

Det geografiske område er et landskab, der skifter mellem skråninger med vinmarker og bakker og enge med kratskov i dalene og på de smukkeste steder understreges af gamle møller eller »folies nantaises« (landliggerhuse bygget i det 18. århundrede af aristokratiet eller borgerskabet i udkanten af Nantes). Vindyrkningsparcellerne er hovedsagelig placeret syd og øst for byen Nantes på de skråninger, som er dannet af Loire, Sèvre og Maine, Goulaine-moserne, Grandlieu-søen og bifloderne hertil. Det geografiske områdes placering tæt ved Atlanterhavskysten knytter området til både Bretagne gennem dets historie og til Val de Loire i kraft af den geografiske placering, og området strækker sig over 81 kommuner i departementerne Loire-Atlantique, Maine-et-Loire og Vendée.

Det geografiske område nyder godt af et kystklima kendetegnet ved små temperaturudsving i årets løb på grund af de betydelige vandmasser i nærheden (havet, Loire-mundingen, Grandlieu-søen og Goulaine-moserne). Vintertemperaturerne er særlig milde, og somrene er altid kølige takket være ventileringen fra havbrisen. Nedbøren er en smule i underkanten i vinens vækstperiode, hvor der på denne breddegrad er mange solskinstimer, dog bringer tidevandet om efteråret til tider kraftige byger med sig.

Det geografiske område har en kompleks geologi. I Prækambrium og Palæozoikum blev der ved bjergkædedannelserne skabt dybbjergarter (granit og gabbro) og metamorfe bjergarter (gnejs, glimmerskifer, eklogit og amfibolit). Denne undergrund er lokalt dækket af tertiærsedimenter (ler og sand med rullesten). Den vindbårne siltjord, som har aflejret sig i regionen i kvartærtiden, er generelt blev udjævnet ved erosion. Trods denne geologiske mangfoldighed er den jordbund, som udvikler sig på denne undergrund, som oftest sund, sandet brunjord rig på småsten. Parcelområdet for druehøsten udgør i tråd med skik og brug en nøjagtig afgrænsning af skråningerne, som danner åbne landskaber, der i det væsentlige eller traditionelt er tilplantet med vinstokke, og rummer de parceller, der har veldrænede jorde, en god opvarmningsevne, en begrænset vandbindingsevne og en moderat kemisk frugtbarhed.

Beskrivelse af de menneskelige faktorer, der bidrager til tilknytningen

I vindistriktet med den kontrollerede oprindelsesbetegnelse »Muscadet« er der nedarvet en vindyrkningstradition, som går tilbage til de første århundreder i vor tidsregning. Havnebyen Nantes ved Loires udmunding i havet blev meget tidligt et vigtigt knudepunkt for udskibning af vin til De Britiske Øer og Nordeuropa. Forskellige skrifter bevidner vinenes gryende berømmelse i Middelalderen. Især under indflydelse fra handelen med Holland blev vindistriktet ved Nantes efterhånden specialiseret i fremstilling af hvidvine og brændevin. Tilplantningen med vinstokke blev derefter tilskyndet af skattevæsenet, idet vinene fra Bretagne blev beskattet 50 % mindre end vine fra Loire-dalens øvre del.

Vindistriktets identitet dannes i sandhed med udviklingen af druesorten melon B. De første skriftlige spor af plantningen af denne »plant bourguignon« under navnet »Muscadet« dukker op i midten af det 17. århundrede. Efter den strenge vinter i 1709, som ødelagde en stor del af vindistriktet ved Nantes, blev druesorten melon B, som var mere modstandsdygtig over for frost, prioriteret til genbeplantning af de bedste placeringer i regionen. Revolutionskrigene i 1793, som ødelagde vindistriktet, og derefter vinbladlusangrebet i 1884 forsinkede blot druesortens fremkomst. Genopretningen af vindistriktet ved podning gav anledning til at tilpasse de traditionelle dyrkningsmetoder til nye teknikker (vinstokke i række og Guyotbeskæring). Således blev produktionsmetoderne kodificeret: Melon B bliver den eneste druesort, der holdes en høj beplantningstæthed, belastningen på vinstokkene styres, og deres udbytte begrænses, og druerne høstes ved fuld modenhed. Efter lovgivning via retsvæsenet i løbet af 1920’erne blev disse metoder stadfæstet gennem anerkendelse af den kontrollerede oprindelsesbetegnelse »Muscadet Sèvre et Maine« og »Muscadet Coteaux de la Loire« i 1936 og siden »Muscadet« i 1937. Med henblik på at fremstille mere fyldige og komplekse vine valgte de erhvervsdrivende en særlig vinfremstillingsteknik, som kaldes »méthode nantaise«, der består i at bevare vinene på den tynde bærme fra vinfremstillingen mindst vinteren over uden aftapning. Det er en teknik, der opstod på grund af producenternes skik med at gemme en tønde med deres bedste vin på bærmen til fejring af familiebegivenheder det følgende forår.

Denne lagringsmetode giver vinene rundhed og fedme ved berigelse med navnlig mannoproteiner og andre forbindelser opstået ved gærcellevæggenes autolyse. Denne metode, som bygger på fraværet af håndtering af vinene og opbevaringen i en kuldioxidholdig atmosfære, hvorved iltning og frigivelse af flygtige forbindelser begrænses stærkt, gør det endvidere muligt indtil foråret og længere endnu at bevare de aromaer, der dannes under alkoholgæringen. Den specifikke lovgivning om den traditionelle benævnelse »sur lie« (på bærmen) fastsættes i 1977 og har siden 1994 udmøntet sig i aftapningen af vinene i selve vinfremstillingskældrene for at begrænse af- og omtapningerne af vinene. I 2009 dækker vindistriktet med den kontrollerede oprindelsesbetegnelse »Muscadet« lidt over 11 300 ha, som dyrkes af ca. 840 producenter. Vinfremstillingen foregår primært hos producenterne selv, idet forhandlere står for i alt ca. 25 % af produktionen og kooperativerne næsten 10 %. Vine med den kontrollerede oprindelsesbetegnelse »Muscadet« er hvide og stille. De har delikate, som oftest frugtige eller blomsteragtige serier af aromaer og en smagsmæssig balance, som samlet set domineres af friskhed.

Vine med benævnelsen »på bærmen« har generelt en smagsmæssig balance med tendens til rundhed og en mere kompleks næse, og de kan være let perlende på grund af rester af kulsyre dannet under alkoholgæringen. For at bevare friskheden, den aromatiske fylde og den ikketilsatte kuldioxid beskyttes de mod iltning under lagringen. Da deres kulsyreindhold er for højt til emballering i fleksible beholdere, emballeres de i flasker og kræver en særlig omhyggelig emballering. I sin »Étude des vignobles de France« (undersøgelse af Frankrigs vindistrikter) (bind II, Paris, 1876) skrev Jules Guyot: »Jordbunden i Loire-Inférieure er fremragende, og klimaet her er vidunderligt.« Det geografiske område nyder nemlig godt af kombinationen af jorde, der er velegnede til vindyrkning, og et klima, der begunstiger de hvide druesorters aromatiske udtryk. Jordbundens grove struktur sikrer således en tidlig start på vinstokkens vækstcyklus og begrænser, hvor kraftig væksten er. De milde vintre fremhæver denne tidlige start, mens solskinstimerne om sommeren og havbrisen beskytter vegetationen mod plantesundhedsmæssige angreb. Det geografiske områdes jorde sikrer i øvrigt vinstokkene en moderat og regelmæssig vandtilførsel, som garanterer en god modenhed, takket være deres nedsatte vandreserve og fraktureringen, der gør det muligt for planterne at slå rødder i dybden. Endelig er de beherskede sommertemperaturer idéelle til opretholdelsen af friskheden og de delikate aromaer, som kommer til udtryk i vine fremstillet på druesorten Melon B.

Producenterne i det geografiske område viderefører en gammel vindyrkningshistorie, der er nedarvet gennem mere end tre århundreder, ved at dyrke denne enestående og sjældne druesort på de bedste skråninger. De har optimeret vindyrkningsmetoderne for at sikre høsten af sunde og modne druer med en subtil dosering af disse vines balance mellem fylde og syrlighed.

Vinene er fremstillet efter lokale skikke og lagres ofte på den tynde bærme fra vinfremstillingen uden aftapning, hvilket tillader de duftmolekyler, der dannes under gæringen, at komme til udtryk i vinene. Takket være det geografiske områdes milde vintertemperaturer, som er gunstige for omsætningen med bærmen, bliver vinene bedre med lagringen og udviser en fyldigere smag allerede det følgende forår. Vinene med den kontrollerede oprindelsesbetegnelse suppleret med benævnelsen »på bærmen«, der tappes på flaske i løbet af året efter høsten, vinder i kompleksitet og bevarer samtidig deres karakteristiske friskhed, der understøttes af en let perlen som følge af rester af kulsyre dannet under vinfremstillingen. For at bevare fordelen ved denne lagring og undgå enhver iltning har de erhvervsdrivende opbygget en særlig knowhow i forbindelse med emballeringen af vinene, idet de tapper den på flaske direkte i vinfremstillingskælderen. Denne traditionelle praksis, som minimerer håndteringen af produkterne, er perfekt tilpasset med henblik på at bevare vinenes delikate duftsammensætninger.

Vinene med den kontrollerede oprindelsesbetegnelse »Muscadet« blev allerede i midten af det 20. århundrede uomgængelige i Frankrig, hvor deres spontane berømmelse og deres udbredelse på markedet giver dem en øjeblikkelig placering som nr. to blandt hvidvinene. I løbet af 1980’erne udviklede eksporten sig på ny og nåede op på næsten 40 % af de afsatte mængder. Turismen spiller en vigtig rolle i denne succes takket være nærheden til kysten og vinenes sammenknytning med fisk og skaldyr. I kraft af sit produktionsareal var dette vindistrikt i 2010 et af de største hvidvinsdistrikter i verden med kun én druesort.

9. Andre vigtige betingelser (emballering, mærkning, andre krav)

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen, lagringen og emballeringen af vine, der kan få benævnelsen »på bærmen«, omfatter følgende kommuner eller dele af kommuner på grundlag af den officielle geografiske kode 2018:

— departementet Loire-Atlantique: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (delvis), Legé (delvis), Ligné (delvis), Loireauxence (alene det område, der dækkes af de delegerede kommuner La Chapelle-Saint-Sauveur og Varades), Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (delvis), Villeneuve-en-Retz (alene det område, der dækkes af de delegerede kommuner Bourgneuf-en-Retz (delvis) og Fresnay-en-Retz) og Vue.

— departementet Maine-et-Loire: Beaupréau-en-Mauges (alene det område, der dækkes af de delegerede kommuner Beaupréau og Gesté), Ingrandes-le-Fresne-sur-Loire (alene det område, der dækkes af den delegerede kommune Fresne-sur-Loire), Mauges-sur-Loire (alene det område, der dækkes af den delegerede kommune Marillais), Montrevault-sur-Èvre (alene det område, der dækkes af de delegerede kommuner La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart og Saint-Rémy-en-Mauges), Orée d’Anjou (alene det område, der dækkes af de delegerede kommuner Saint-Christophe-la-Couperie, Saint-Laurent-des-Autels og Saint-Sauveur-de-Landemont) og Sèvremoine (alene det område, der dækkes af de delegerede kommuner Montfaucon-Montigné og Saint-Germain-sur-Moine).

— departementet Vendée: Cugand (delvis), Montaigu, Saint-Étienne-du-Bois og Saint-Hilaire-de-Loulay (delvis).

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

De vine, der kan få benævnelsen »på bærmen«, emballeres i det afgrænsede område.

For at bevare de kendetegn, der skyldes vinfremstillings- og lagringsmetoden, navnlig friskheden, den aromatiske kompleksitet, hvor visse bestanddele kommer til udtryk efter emballeringen, og den lette perlen som følge af deres indhold af ikketilsat kuldioxid, emballeres vine, der kan få benævnelsen »på bærmen«, på flaske i vinfremstillingskældrene – for at begrænse antallet af omtapninger – mellem den 1. marts og den 30. november året efter høsten.

Denne særlige lagringsmetode giver vinene rundhed og fedme ved berigelse med navnlig mannoproteiner og andre forbindelser opstået ved gærcellevæggenes autolyse. Denne metode bygger på fraværet af håndtering af vinene og opbevaringen i en kuldioxidholdig atmosfære, hvorved iltning og frigivelse af flygtige forbindelser begrænses stærkt.

De erhvervsdrivende har opbygget en særlig knowhow i at beskytte vinene mod enhver iltning på fadet og at emballere dem omhyggeligt på flaske, så frigivelsen af disse dufte fortsætter så længe som muligt, og vinene vinder i kompleksitet.

Da deres kulsyreindhold er for højt til emballering i fleksible beholdere, emballeres de i flasker og kræver en særlig omhyggelig emballering.

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den kontrollerede oprindelsesbetegnelse kan suppleres med benævnelsen »på bærmen« for de vine, der opfylder de produktionsbetingelser, der er fastsat for denne benævnelse i varespecifikationen.

Den kontrollerede oprindelsesbetegnelse kan suppleres med benævnelsen »primeur« eller »nouveau« (ny) for de vine, der opfylder de produktionsbetingelser, der er fastsat for denne benævnelse i varespecifikationen.

Den kontrollerede oprindelsesbetegnelse kan suppleres med den geografiske betegnelse »Val de Loire« ifølge de regler, der er fastsat for anvendelsen af denne geografiske betegnelse i varespecifikationen.

Størrelsen på skrifttegnene for benævnelserne »på bærmen«, »primeur« eller »nouveau« og den geografiske betegnelse »Val de Loire« er både i højde, bredde og tykkelse mindre end eller lige så store som de skrifttegn, som den kontrollerede oprindelsesbetegnelse af anført med.

Vine med benævnelsen »på bærmen«, »primeur« eller »nouveau« er også påtrykt årgang.

Link til varespecifikationen

https://info.agriculture.gouv.fr/gedei/site/bo-agri/document_administratif-700bfc77-91e7-46a4-9d50-0617becbef1f

(1) EUT L 9, 11.1.2019, s. 2.